[{"text_idx": "#000002", "text": "Zumaia Flysch Trail mendi lasterketaren seigarren aldia jokatuko da uztailaren 13an. Lasterketa dagoeneko egonkortuta dago mendi lasterketen zirkuituan, eta aurten ere Espainiako Koparako puntuagarria izango da. Ibilbideari dagokionez ere ez dago aldaketarik, eta korrikalariek bi distantzia izango dituzte aukeran: 31 kilometroko luzea eta 15 kilometroko motza. Oraindik ere zabalik dago izena emateko aukera, webgunean. Antolaketari dagokionez, kirolarien segurtasuna eta osasuna bermatzeko mediku taldea indartzeko ahalegina egin da. Orain arte lasterketan mediku bakarra izan da, baina aurten lau izango dira, hiru erizain eta lau soroslerekin batera. Bi anbulantzia egongo dira, noranahiko ibilgailu bat, eta zenbait auto ibilbidean zehar."}, {"text_idx": "#000003", "text": "Lehen ediziotik Zumaia Flysch Traileko antolatzaileen nahia izan da lasterketak ahalik eta maila handiena lortzea, \u201cZumaiaren izena zabaltzeko eta goi mailako kirol ekitaldi bat antolatzeko herrian\u201d. Azken bi urteotan hainbat saio egin dituzte Europako Kopan sartzeko, baina zailtasun handiak aurkitu dituzte. Nazioartera zabaltzeko asmoan ez dute etsi, ordea, eta badirudi Munduko Kopan sartzeko leiho bat zabaldu dela. \u201cISF (International Skyrunning Federation) erakundeak kopa nagusia antolatzen du, tartean dago Zegama-Aizkorrikoa. Baina badago beste kopa bat, sei probez osatua, eta hor izan dezakegu lekua. Munduko Kopako txapelduna erabakitzeko puntuagarriak dira bi mailetako probak\u201d, azaldu digu Flysch Traileko antolatzaile Bosco Garitanok."}, {"text_idx": "#000004", "text": "Parte-hartzaileen zerrendari dagokionez, gizonezkoen artean aipatzekoa da Raul Garcia Zumaian izango dela aurten. Lehen bi edizioak berak irabazi zituen eta garaipenaren lehian egon nahi du berriro. Emakumeen artean, Ana Conde eta Maite Mayora, aipa daitezke, besteak beste."}, {"text_idx": "#000005", "text": "Dagoeneko harremanak nahikoa aurreratuta daude eta azken ebaluaketa baino ez da falta. Erabakia irailean jakingo da. Munduko Kopan sartzeko ibilbidea luzatu egin beharko da: \u201cAndutzera luzatu beharko genuke, 42 kilometro inguru lortu eta lasterketa gogortzeko. Gainontzean, ibilbide berbera litzateke\u201d. Antolatzaileen hasierako asmoa ez da Munduko Kopan urtero parte hartzea, ahalegin handia delako. \u201cHiru edo lau urtetik behin izango litzateke. Munduko Kopa antolatzen den urtean, gainera, orain arteko beste bi distantziak mantenduko genituzke. Hiru lasterketa izango lirateke egun berean\u201d. Gaurko aurkezpenean izan diren erakundeen babes osoa jaso dute. Hala ere, oraindik ondo aztertzeko dauzkate Munduko Kopak antolaketan eragin ditzakeen zailtasunak, azken erabaki hartu baino lehen."}]